Көкшетауда жергілікті тұрғынның жол талғамайтын қымбат көлігін біреу өртеп кеткен
DATE: 20:51, 20 Желтоқсан 2023 | GMT +5
TITLE: Көкшетауда жергілікті тұрғынның жол талғамайтын қымбат көлігін біреу өртеп кеткен
URL: https://kaz.inform.kz/news/kokshetauda-zherglkt-turginnin-zhol-talgamaytin-kimbat-kolgn-breu-ortep-ketken-359c3a/
META: DATE: 20:51, 20 Желтоқсан 2023 | GMT +5
TOTAL WORDS: 148
AUTHOR(S):
TEXT: Ақмола облыстық Полиция департаменті баспасөз қызметінің мәліметінше, 17 желтоқсанда Көкшетау қалалық полиция бөліміне көлік иесінен арыз түскен. Зардап шегушінің сөзінше, белгісіз бірулер түнде оның «Ниссан Патрол» автокөлігін өртеп жіберген. «Бұл дерек Қылмыстық кодекстің 202-бабы 2-бөлігі бойынша сотқа дейінгі тергеп-тексерулердің бірыңғай тізіліміне тіркелді. Жедел – іздестіру іс-шаралары барысында тәртіп сақшылары қылмыс жасалған ауданда орнатылған бейнебақылау камераларының жазбаларын көріп, сол маңдағы үйлердің тұрғындарынан жауап алды. Нәтижесінде екі тәуліктің ішінде күдікті ретінде СҚО ауылдарының бірінің 23 жастағы тұрғыны анықталды. Қазіргі уақытта полиция ер адамды мұндай қылмысқа баруға не итермелегенін анықтап жатыр, - деді ведомстводан. Ведомстводан атап өткендей, ҚР Қылмыстық кодексінің 202-бабының 2-бөлігі бойынша күдікті 3-7 мың айлық есептік көрсеткішке дейін айыппұл салу немесе сол мөлшерде түзету жұмыстарына тарту, иә болмаса 3 жылдан 7 жылға дейінгі мерзімге шектеу қою немесе сол мерзімге бас бостандығынан айыру жазасына кесілуі мүмкін. Еске салайық, әкесінің көлігін рұқсатсыз мініп кеткен көкшетаулық үш жасөспірім жол апатына ұшыраған болатын
